**INFORMATĪVAIS ZIŅOJUMS**

**Latvijas nostāja Eiropas Savienības nodarbinātības un sociālo lietu ministru 2022.gada 13.-14.oktobra neformālajā sanāksmē izskatāmajos jautājumos**

2022.gada 13.-14.oktobrī Prāgā (Čehijā) notiks Eiropas Savienības *(turpmāk – ES)* nodarbinātības un sociālo lietu ministru neformālā sanāksme *(turpmāk – neformālā sanāksme)*.

**Neformālās sanāksmes darba kārtība**

Neformālās sanāksmes laikā uzmanība tiks pievērsta diviem aktuāliem tematiem: Ukrainas bēgļu, īpaši sieviešu, integrācija darba tirgū, kā arī pieaugošo enerģijas cenu ietekme uz sociālo situāciju ES.

Čehijas prezidentūra ir sagatavojusi diskusiju dokumentu par Ukrainas bēgļu integrāciju darba tirgū, kur uzsver, ka kopš Krievijas nepamatotās agresijas pret Ukrainu vairāk nekā 7 miljoni cilvēku ir pametuši Ukrainu un atraduši patvērumu Eiropā. Šajā situācijā ES dalībvalstis saskaras ar izaicinājumiem gan attiecībā uz izmitināšanu, pieeju veselības aprūpei, darba tirgum un izglītībai, gan attiecībā uz bēgļu sociālo aizsardzību.

Lai sekmētu viedokļu apmaiņu, Čehijas prezidentūra ir sagatavojusi šādus diskusiju jautājumus:

* *Saistībā ar bēgļu (īpaši sieviešu) integrāciju darba tirgū aicinām dalīties ar pozitīviem piemēriem (un/vai izaicinājumiem) attiecībā uz mērķtiecīgām politikām vai programmām, kuru uzdevums ir sekmēt no kara bēgošo cilvēku integrāciju darba tirgū, piemēram, atvieglota kvalifikāciju atzīšana, valodas barjeras mazināšana, pieejama un kvalitatīva bērnu aprūpe u.c.*
* *Vai dalībvalstis uzskata, ka esošā ES finansiālā palīdzība ir pietiekama, vai būtu nepieciešami papildu ES līdzekļi? Kādas palīdzības formas dalībvalstis sagaida, ja bēgļu krīze padziļināsies ziemas ietekmē?*

Savukārt attiecībā uz diskusiju par enerģijas cenu ietekmi uz sociālo situāciju Čehijas prezidentūra diskusiju dokumentā uzsver, ka pieaugošās enerģijas cenas ir galvenais inflācijas Eiropā virzītājs. Šāda situācija būtiski ietekmē daudzas mājsaimniecības, it sevišķi mājsaimniecības ar zemākiem ienākumiem (vientuļos vecākus, vecāka gada gājuma cilvēkus, personas ar invaliditāti, ģimenes ar bērniem, migrantus). Tāpēc gan ES, gan dalībvalstu līmenī tiek domāts par īstermiņa un ilgtermiņa risinājumiem, kas ietver gan enerģijas patēriņa mazināšanu un pāreju uz atjaunojamo enerģiju, gan neatliekamus kompensējošos vai atbalsta mehānismus.

Viedokļu apmaiņai Čehijas prezidentūra ir sagatavojusi šādus diskusiju jautājumus:

* *Kādi līdz šim ir bijuši valstu efektīvākie politikas pasākumi, lai mazinātu pieaugošā enerģijas cenu kāpuma ietekmi uz iedzīvotājiem un enerģētisko nabadzību? Vai turpināt paļauties uz esošajiem ienākumu atbalsta pasākumiem (vienlaikus pielāgojot un stiprinot tos, ņemot vērā enerģētisko krīzi) vai arī īstenojat jaunus pasākumus, piemēram, pārdales pasākumus?*
* *Vai saskatāt trūkumus esošajos mehānismos un instrumentos gan attiecībā uz finansēm, gan politikām, kuru mērķis ir risināt enerģētikas krīzi un tās ietekmi uz visvairāk skartajām mājsaimniecībām, kā arī lai mazinātu iedzīvotāju nonākšanu enerģētiskajā nabadzībā?*
* *Kā ilgtermiņā plānojat risināt energoefektivitātes jautājumu mājsaimniecībās ar zemiem vai vidējiem ienākumiem? Vai paredzat mērķtiecīgu ienākumu atbalstu šīm iedzīvotāju grupām? Vai plānojat pasākumus, lai atbalstītu šo mājsaimniecību piekļuvi energoefektīviem risinājumiem mājokļu, transporta u.c. jomās?*

**Latvijas nostāja**

Par Ukrainas bēgļu integrāciju darba tirgū

Darba tirgus situācija Latvijā vēl arvien ir labvēlīga. Reģistrētā bezdarba līmenis tuvojas 6%, vienlaikus reģistrētā bezdarba līmenis Rīgā un Rīgas reģionā jau ir pietuvojies 4%. Līdz ar to arī Ukrainas civiliedzīvotājiem ir pieejamas darba tirgus iespējas.

Atbilstoši Ukrainas civiliedzīvotāju atbalsta likumamkā līdzdalību darba tirgū veicinošu pasākumu var minēt, ka pagaidām ir atceltas latviešu valodas prasības Ukrainas civiliedzīvotājiem. Vienlaikus darba devējam ir pienākums nodrošināt, lai tiktu sniegts atbalsts tiem darbiniekiem, kuru darbs ir saistīts ar klientiem. Arī veselības un izglītības sektoros ir veikti izņēmumi, lai Ukrainas civiliedzīvotāji varētu uzsākt nodarbinātību šajās jomās.

Latvija ir ieviesusi pabalstu 500 *euro* apmērā, ko Ukrainas civiliedzīvotāji var saņemt vienu reizi, pirmo reizi Latvijā uzsākot darba tiesiskās attiecības vai pašnodarbinātību. Jau gandrīz 8 tūkstoši Ukrainas civiliedzīvotāju ir saņēmuši šo atbalstu. Tas sniedz gan ienākumus, kamēr vēl nav saņemta pirmā darba alga, gan vienlaikus arī mudina darba tirgū iesaistīties pēc iespējas ātri. Vienlaikus tas veicina arī reģistrāciju Nodarbinātības valsts aģentūrā *(turpmāk – NVA)*, kur ir pieejami dažāda veida aktīvās darba tirgus politikas pasākumi, tajā skaitā valodas apmācības.

Latvija arī veic iknedēļas monitoringu par Ukrainas civiliedzīvotāju reģistrāciju NVA. Būtiski ir ņemt vērā, ka ukraiņu interese bieži ir arī par īstermiņa darba tirgus iespējām, ņemot vērā plānu drīz atgriezties Ukrainā. Ukrainas civiliedzīvotāju izglītība un iepriekšējās prasmes ir ļoti dažādas. Ukrainas civiliedzīvotāji sākotnēji iesaistās mazāk kvalificētos darbos, kas ne vienmēr atbilst viņu izglītības līmenim.

Papildus Latvija sniedz īpašu atbalstu arī Ukrainas civiliedzīvotājiem, kuriem ir invaliditāte vai nepieciešams psiholoģiskais atbalsts un rehabilitācija. Tiek sniegti sociālie pakalpojumi un bērnu aprūpe, kā arī nodrošinātas izglītības iespējas u.c. Tomēr kā vienu no galvenajiem izaicinājumiem šobrīd var minēt mājokļa pieejamību.

Attiecībā uz finansējumu jāuzsver, ka būtisku dalībvalstu izdevumu daļu veido tieši mājokļa atbalsts, kā arī citi pabalsti, kas tiek sniegti ārkārtas situācijās. Latvija aktīvi izmanto ES finansējumu, lai, piemēram, īstenotu latviešu valodas apmācības un nodrošinātu pārtikas un pamata materiālo palīdzību. Vienlaikus Latvija uzskata, ka ir būtiski izskatīt papildu ES finansiālā atbalsta iespējas dalībvalstīs uzņemto Ukrainas civiliedzīvotāju atbalstam, ņemot vērā kara turpināšanos, kā arī pieaugošās izmaksas.

Par enerģijas cenu ietekmi

Latvija līdz šim ir veikusi darbu vairākos virzienos, lai atbalstītu dažādas iedzīvotāju grupas energoresursu cenu kāpuma kompensēšanai, tostarp arī mazāk aizsargātās iedzīvotāju grupas. Viens no šādiem pasākumiem, kam ir ietekme arī ilgtermiņā, bija ātrāka pensiju indeksācija 2022.gada septembrī. Arī ieceres attiecībā uz minimālās algas palielināšanu ir risinājums šādā virzienā. Šobrīd ir vienošanās, ka no 2023.gada minimālā alga tiks palielināta līdz 620 *euro*, bet no 2024.gada līdz 700 *euro*. Šis priekšlikums gan vēl ir jāapstiprina parlamentā. Vienlaikus Latvija uzskata, ka būtu jāturpina izvērtēt dažādu atbalstu mehānismu paplašināšanas iespējas, kā arī to ietekme.

Saskaņā ar Energoresursu cenu ārkārtēja pieauguma samazinājuma pasākumu likumu, lai sniegtu atbalstu mazāk aizsargātajām grupām, ir paredzēts papildu atbalsts senioriem, personām ar invaliditāti un apgādnieku zaudējušām personām no šā gada 1.novembra līdz 2023.gada 31.maijam. Šā pabalsta apmērs ir atkarīgs no saņemtā pensijas, atlīdzības vai valsts sociālā nodrošinājuma pabalsta apmēra (30 *euro* mēnesī, ja pensijas, atlīdzības vai valsts sociālā nodrošinājuma pabalsta apmērs nepārsniedz 300 *euro* mēnesī, 20 *euro*, ja pensijas, atlīdzības vai valsts sociālā nodrošinājuma pabalsta apmērs ir robežās no 301 *euro* līdz 509 *euro* mēnesī, bet 10 *euro* mēnesī - ja pensijas, atlīdzības vai valsts sociālā nodrošinājuma pabalsta apmērs ir robežās no 510 *euro* līdz 603 *euro* mēnesī).

Lai uzlabotu mājokļa pabalsta pieejamību, dodot iespējas saņemt šo pabalstu lielākam cilvēku lokam arī ar augstākiem ienākumiem, no 2022.gada 1.septembra līdz 2023.gada 30.aprīlim tiek piemērots paaugstināts koeficients garantētā minimālā ienākuma slieksnim. Tas dod iespēju saglabāt atsevišķi dzīvojošas personas vai vairāku personu mājsaimniecības rīcībā vairāk līdzekļu ikdienas izdevumu apmaksai, tajā skaitā, pārtikas iegādei un saņemt mājokļa pabalstu ar augstākiem ienākumiem nekā iepriekš.

Koeficienta palielinājuma rezultātā garantētā minimālā ienākuma slieksnis mājokļa pabalsta apmēra aprēķinam būs 327 *euro* pirmajai vai vienīgajai personai mājsaimniecībā un 228 *euro* pārējām personām mājsaimniecībā. Vienlaikus valsts visā periodā un turpmāk saglabā līdzfinansējumu pašvaldībām 50% apmērā no faktiskajiem izdevumiem mājokļa pabalstam.

Energoresursu cenu pieauguma kompensēšanai paredzēts atbalsts mājsaimniecībām, kas apkurē izmanto elektroenerģiju, dabasgāzi, koksnes briketes, koksnes granulas un malku, kā arī centralizētās siltumapgādes pakalpojumam. Iedzīvotājiem ir iespēja pieteikties kompemsācijām visiem apkures veidiem. Savukārt atbalstscentralizētās siltumenerģijas pakalpojuma maksas kompensācijai tiks piemērots automātiski mājsaimniecību rēķinos.

Latvija augstu novērtē sociālā dialoga sniegtās iespējas arī šajā energoresursu cenu kāpuma situācijā un uzskata, ka arī turpmāko atbalsta mehānismu izstrādē ir nepieciešams iesaistīt sociālos partnerus.